CELEX: 62020TN0390
Language: mt
Date: 2020-06-17 00:00:00
Title: Kawża T-390/20: Rikors ippreżentat fis-17 ta’ Ġunju 2020 – Scandlines Danmark u Scandlines Deutschland vs Il-Kummissjoni

24.8.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 279/45
            
         
      Rikors ippreżentat fis-17 ta’ Ġunju 2020 – Scandlines Danmark u Scandlines Deutschland vs Il-Kummissjoni
      (Kawża T-390/20)
      (2020/C 279/60)
      Lingwa tal-kawża: l-Ingliż
      
         Partijiet
      
      
         Rikorrenti: Scandlines Danmark ApS (Kopenħagen, id-Danimarka), Scandlines Deutschland GmbH (Hamburg, il-Ġermanja) (rappreżentanti: L. Sandberg-Mørch, avukat)
      
         Konvenuta: Il-Kummissjoni Ewropea
      
         Talbiet
      
      Ir-rikorrenti jitolbu li l-Qorti Ġenerali jogħġobha:
      
                  —
               
               
                  tannulla d-deċiżjoni tal-Kummissjoni Ewropea tal-20 ta’ Marzu 2020 dwar l-Għajnuna mill-Istat SA.39078 – 2019/C (ex 2014/N) li d-Danimarka implimentat fir-rigward ta’ Femern A/S għall-ippjanar u għall-kostruzzjoni tal-Konnessjoni Fissa ta’ Fehmarn bejn id-Danimarka u l-Ġermanja;
               
            
                  —
               
               
                  tikkundanna lill-Kummissjoni għall-ispejjeż tar-rikorrenti.
               
            
         Motivi u argumenti prinċipali
      
      Insostenn tar-rikors tagħhom, ir-rikorrenti jinvokaw żewġ motivi.
      
                  1.
               
               
                  L-ewwel motiv ibbażat fuq il-fatt li l-Kummissjoni kisret l-Artikolu 107(1) TFUE u l-Artikolu 1(d) u (e) tar-Regolament tal-Kunsill (UE) 2015/1589 (1), billi kklassifikat il-garanziji mill-Istat u s-self mill-Istat kollha mogħtija skont l-Att dwar il-Kostruzzjoni bħala għajnuna ad hoc waħda, u billi kklassifikat injezzjoni ta’ kapital u l-garanziji mill-Istat u s-self mill-Istat kollha mogħtija skont l-Att dwar l-Ippjanar bħala għajnuna ad hoc waħda oħra, filwaqt li kull self mill-Istat u kull garanzija mill-Istat għandhom jikkostitwixxu miżura ta’ għajnuna ad hoc separata nnotifikata individwalment lill-Kummissjoni meta l-istipulazzjonijiet ta’ kull self mill-Istat u ta’ kull garanzija mill-Istat ikunu miftiehma bejn Femern A/S u l-awtoritajiet Daniżi.
               
            
                  2.
               
               
                  It-tieni motiv ibbażat fuq il-fatt li l-Kummissjoni kisret l-Artikolu 107(3)(b) TFUE u l-Komunikazzjoni dwar l-IPCEI (2), billi wettqet żbalji ta’ liġi u żbalji manifesti ta’ evalwazzjoni billi qieset li l-għajnuna hija kompatibbli mas-suq intern. Dan il-motiv huwa maqsum f’erba’ partijiet:
                  
                              —
                           
                           
                              l-ewwel nett, ir-rikorrenti jsostnu li l-Kummissjoni wettqet żball billi qieset li l-Konnessjoni Fissa hija fl-interess Ewropew;
                           
                        
                              —
                           
                           
                              it-tieni nett, il-Kummissjoni wettqet żball billi qieset li l-għajnuna hija neċessarja, peress li l-għajnuna ma għandha l-ebda effett ta’ inċentiv u ma tissodisfax ir-rekwiżiti għall-ipoteżi kontrofattwali u għall-eżistenza ta’ proġetti alternattivi stabbiliti fil-Komunikazzjoni dwar l-IPCEI. Barra minn hekk, il-Kummissjoni wettqet żball fid-deċiżjoni kkontestata billi bbażat ruħha fuq IRR li kien baxx b’mod żbaljat, peress li hija kkalkolatu abbażi tat-tul ta’ ħajja qasir ħafna tal-proġett ta’ 40 sena, li ma jikkorrispondix mat-tul ta’ ħajja reali tal-infrastruttura, jiġifieri l-perijodu li matulu Femern A/S ser ikun jista’ jisfrutta ekonomikament il-Konnessjoni Fissa;
                           
                        
                              —
                           
                           
                              it-tielet nett, il-Kummissjoni wettqet żball billi qieset li l-għajnuna hija proporzjonata, peress li l-għajnuna ma għandhiex limitu ta’ żmien. Il-Kummissjoni wettqet ukoll numru ta’ żbalji manifesti fl-analiżi tad-diskrepanza fil-finanzjament. Il-Kummissjoni bbażat ruħha b’mod żbajlat fuq it-tul ta’ ħajja qasir ħafna tal-proġett imsemmi iktar ’il fuq, li rriżulta f’proporzjoni ogħla ta’ spejjeż meta mqabbel mad-dħul mill-operat tal-Konnessjoni Fissa; il-Kummissjoni ssottovalutat id-dħul ipproġettat ta’ Femern A/S u ssopravalutat l-ispejjeż ipproġettati billi inkludiet, b’mod partikolari, spejjeż għall-operat fil-kalkolu tad-diskrepanza fil-finanzjament. Finalment, il-Kummissjoni kkonkludiet b’mod żbaljat li l-element ta’ għajnuna jikkonsisti mir-rata ta’ interess imħallsa minn Femern A/S lill-Istat Daniż, filwaqt li, minħabba l-fatt li l-ebda operatur privat ma kien lest li jinvesti fil-proġett mingħajr għajnuna mill-Istat sinjifikattiva, l-element ta’ għajnuna jikkonsisti mill-ammont sħiħ tas-self mill-Istat u mill-ammonti tas-self koperti mill-garanziji mill-Istat;
                           
                        
                              —
                           
                           
                              ir-raba’ nett, il-Kummissjoni wettqet żball billi kkonkludiet li l-għajnuna ma tikkawżax distorsjoni bla bżonn tal-kompetizzjoni, peress li l-għajnuna twassal għall-ħolqien ta’ pożizzjoni dominanti għal Femern A/S fis-suq rilevanti, toħloq kapaċità żejda, u tippermetti lil Femern A/S tuża prezzijiet li huma inqas mill-ispejjeż. Finalment, il-Kummissjoni injorat il-fatt li l-għajnuna hija użata għat-tnaqqis fil-grad ta’ aċċess għall-port tar-rikorrenti fil-Ġermanja. Il-Kummissjoni naqset milli tirrikonoxxi li dawn l-effetti negattivi huma ikbar minn kwalunkwe effetti pożittivi maħluqa mill-għajnuna.
                           
                        
            
         (1)  Regolament tal-Kunsill (UE) 2015/1589 tat-13 ta’ Lulju 2015 li jistabblixxi regoli dettaljati għall-applikazzjoni tal-Artikolu 108 tat-Trattat dwar il-Funzjonament tal-Unjoni Ewropea (ĠU 2015, L 248, p. 9).
      
         (2)  Komunikazzjoni tal-Kummissjoni — Kriterji għall-analiżi tal-kompatibilità mas-suq intern tal-għajnuna mill-Istat biex tippromwovi l-eżekuzzjoni ta’ proġetti importanti ta’ interess Ewropew komuni (ĠU 2014, C 188, p. 4).